钦定古今图书集成/理学汇编/学行典/第060卷 > 左传 > 《周郑交质》
## 钦定古今图书集成/理学汇编/学行典/第060卷 > 左传 > 《周郑交质》

郑武公、庄公为平王卿士。王贰于虢，郑伯怨王。王曰：
“无之。”故周、郑交质。王子狐为质于郑，郑公子忽为质
于周。王崩，周人将畀虢公政。四月，郑祭足帅师取温
之麦，秋，又取成周之禾。周、郑交恶。君子曰：“信不由中，
质无益也。明恕而行，要之以礼，虽无有质，谁能闲之？
苟有明信，涧溪沼沚之毛，𬞟蘩蕴藻之菜，筐筥锜釜”
之器，潢污行潦之水，可荐于鬼神，可羞于王公，而况
君子结二国之信，行之以礼，又焉用质。《风》有《采蘩》《采
𬞟》，《雅》有《行苇》《泂酌》，昭忠信也。